
Mitől olyan gördülékeny az emberi kommunikáció? interaktív összehangolódás életkori változásai dialógusokban

Kutatásunk célja Garrod és Pickering (2004) eredményei alapján megvizsgálni az interaktív összehangolódás jelenlétét dialógusok során, életkori különbségeit, és ezen belül az összehangolódás és a tudatelmélet kapcsolatát. Az interaktív összehangolódás elmélete szerint a beszélgetőtársak több nyelvi szinten összehangolódnak automatikusan annak érdekében, hogy a kommunikáció érthetőbb és gördülékenyebb legyen. A vizsgálatban 142 vizsgálati személy vett részt, 7 életkori csoportból: 5-6 évesek, 7-10 évesek, 11-14 évesek, 15-18 évesek, 20-23 évesek, 24-37 és 60-77 évesek. A vizsgálat során egy, a kutatócsoportunk által összeállított tesztbattériát használtunk, amely önálló képleírásból, lexikai, nyelvtani és mentalizációs feladatokból, valamint érzelmi kifejezések felismeréséből áll. Az eredmények alapján megfigyelhető mind a lexikai, mind a szintaktikai összehangolódás dialógus helyzetben. Az életkori csoportokat figyelembe véve továbbá az is megállapítható, hogy fiatalabb korban közel azonos, bizonyos feladatok során nagyobb összehangolódást mutatnak a vizsgálati személyek, mint a felnőttek, míg idős korban egyfajta visszaesés figyelhető meg az összehangolódás mértékében. Ennek hátterében az automatikus, szociális és kognitív készségek fejlődése is állhat, hiszen egyes tanulmányok szerint a készségtanulás gyerekkorban jobb, mint felnőttkorban. A vizsgálat eredményeiből azonban nem sikerült egyértelműen igazolni a „hideg” mentális állapottulajdonítás és az interaktív összehangolódás kapcsolatát, vagyis nem igazolódott olyan tendencia, hogy akik jobban teljesítenek a mentalizációs feladatokon, azoknál nagyobb az interaktív összehangolódás mértéke. Utóbbi eredmény arra utalhat, hogy az interaktív összehangolódás sokkal automatikusabb folyamat, mint korábban gondoltuk.
Kulcsszavak: interaktív összehangolódás, automatikus folyamat, dialógus, mentális állapottulajdonítás, hamis vélekedés



